 

**בבית הדין הצבאי המחוזי**

**במחוז שיפוטי צפון**

בפני ההרכב: סא"ל חיים בלילטי - אב"ד

רס"ן גורג רובינסקי - שופט

 רס"ן רוחי דבס- שופט

**בעניין: התובע הצבאי (ע"י ב"כ, סגן אופק שפירא)**

**נגד**

**הנאשם: X/XXX טוראי א' ג' (ע"י ב"כ, סרן רואי מלינגר ורס"ן אמיר גונמן)**

**הכרעת-דין**

אנו מתירים לנאשם לחזור בו מן הכפירה. על פי הודאתו, מורשע הנאשם בעבירה באמצעי תשלום לפי סעיף 40(ב) לחוק שירותי תשלום, התשע"ט-2019 בהתאם לכתב האישום המתוקן ולפרטים הנוספים.

ניתנה היום, כ"ב בשבט התשפ"ד, 01.02.2024, והודעה בפומבי ובמעמד הצדדים.

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופט**

**גזר-דין**

הנאשם הורשע על פי הודאתו בעבירה באמצעי תשלום, בגין כך שהשתמש בכרטיס חיוב השייך לאחר והיה בשימושו של בנו החייל לשם ביצוע עסקאות שונות. הנאשם העתיק את פרטי כרטיס החיוב וביצע עסקאות בסכום כולל של כ- 23,000 ₪. העבירות בוצעו במהלך שנת 2017.

במהלך אותה שנה פוטר הנאשם משירות תוך סיום שירותו מחמת מצבו הרפואי. ראיות ההגנה מלמדות כי הנאשם נפצע במהלך פעילות מבצעית בגבול לבנון ונגרמה לו נכות צמיתה עד היום. גם מצבו הנפשי הידרדר בעקבות אותו אירוע מבצעי. בתחילה, נזקק הנאשם להערכה פסיכיאטרית בחשד להפרעה פוסט טראומטית ולמרבה הצער בהמשך אושש החשד להפרעה זו ונקבע כי הנאשם אכן סובל מתסמונת בתר חבלתית. הנאשם אף זכה לטיפול בקנאביס רפואי והוא מלווה בכלב שירות פסיכיאטרי בשל מצבו. במהלך השנים מאז בוצעה העבירה שהה הנאשם בתקופות שונות באשפוז וטופל תרופתית באופן משמעותי. מצבו הנפשי של הנאשם גם כיום מורכב מאוד והוא שוהה באשפוז יום במוסד "בית מאזן".

העבירה בה הורשע הנאשם מצדיקה ברגיל הטלת עונשי מאסר בפועל מטעמים של הלימה ולאור מדיניות הענישה המקובלת, אולם דומה כי הנסיבות החריגות ויוצאות הדופן הקשורות בנאשם מצדיקות סטייה מן השורה ונהיגה עם הנאשם לפנים משורת הדין. בתיק נערך הליך גישור בפני כבוד סגנית הנשיאה, סא"ל ויינברג, אשר הסדר הטיעון גובש במסגרתו. עמדת התביעה המקלה במקרה זה ראויה לטעמינו ומשתלבת עם ייחודיות נסיבות העניין. גם תמהיל העונש הכולל מספר רכיבי ענישה תומך באימוץ עתירת הצדדים, בפרט לאור חלוף הזמן הניכר, נטילת האחריות והחיסכון בזמן השיפוטי.

בנסיבות אלה מצאנו לכבד את עתירתם המשותפת של הצדדים ולאמץ את הסדר הטיעון שהוצג.

**על הנאשם נגזרים, אפוא, העונשים הבאים:**

1. **עונש מאסר מותנה בן שישים (60) ימים למשך שלוש (3) שנים, לבל יעבור עבירה שבה הורשע או עבירה שיש בה יסוד של שליחת יד ברכוש הזולת.**
2. **קנס בסך חמשת אלפים (5,000)  ₪ אשר ישולם על ידי הנאשם בחמישה (5) תשלומים שווים, חודשיים ועוקבים, החל מיום 01.03.2024 באמצעות כרטיס אשראי. אם לא ישלם הנאשם את אחד התשלומים במועד יועמד הקנס כולו לפירעון מיידי.**
3. **פיצויים בסך חמשת אלפים (5,000) ₪ אשר שולמו לנפגע העבירה.**

**לאור סיום ההליכים המשפטיים בתיק, יבוטלו כלל התנאים לשחרור הנאשם בערובה ובכלל זה יושב לו דרכונו ויוחזרו לו הפקדות כספיות ככל שהפקיד. גם צו עיכוב היציאה מן הארץ והכללת הנאשם בביקורת הגבולות יבוטלו.**

**העתק יועבר לרמ"ד עריקים במקמצ"ר.**

**זכות ערעור כחוק.**

ניתן היום, כ"ב בשבט התשפ"ד, 01.02.2024, והודע בפומבי ובמעמד הצדדים.

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופט אב"ד שופט**

**העתק נכון מהמקור

ק' בית הדין**

**נערך על ידי: נ.פ.**

**בתאריך: 29.02.24**

**חתימת המגיה: סגן שיר בן-ארמון**